
LIETUVOS VYRIAUSIASIS ADMINISTRACINIS TEISMAS

SPRENDIMAS
LIETUVOS RESPUBLIKOS VARDU

2026 m. rugpjūčio 6 d.
Vilnius

Lietuvos vyriausiojo administracinio teismo teisėjų kolegija, susidedanti iš teisėjų Audriaus Bakavecko (kolegijos pirmininkas), Mildos Vainienės ir Dalios Višinskienės (pranešėja),
sekretoriaujant Gitanai Aleliūnaitei,
[bookmark: Buk_41][bookmark: Buk_13][bookmark: Buk_22]dalyvaujant pareiškėjams Z. V., E. Č. ir G. U.,
[bookmark: Buk_28]atsakovo Lietuvos Respublikos vyriausiosios rinkimų komisijos atstovui R. R.,
[bookmark: Buk_7][bookmark: Buk_27][bookmark: Buk_31][bookmark: Buk_3]tretiesiems suinteresuotiems asmenims E. K., N. U., T. S. ir D. K.,
[bookmark: Buk_38][bookmark: Buk_8][bookmark: Buk_19][bookmark: Buk_6][bookmark: Buk_29][bookmark: Buk_23][bookmark: Buk_26][bookmark: Buk_2][bookmark: Buk_5][bookmark: Buk_35][bookmark: Buk_33][bookmark: Buk_32][bookmark: Buk_30][bookmark: Buk_34][bookmark: Buk_4][bookmark: Buk_25][bookmark: Buk_1][bookmark: Buk_24]viešame teismo posėdyje žodinio proceso tvarka išnagrinėjo administracinę bylą pagal pareiškėjų Piliečių referendumo iniciatyvinės grupės koordinatorių Z. V., E. Č. ir Piliečių referendumo iniciatyvinės grupės nario G. U. skundą atsakovui Lietuvos Respublikos vyriausiajai rinkimų komisijai (tretieji suinteresuoti asmenys – E. K., R. J., G. M., N. U., A. V., D. B., V. N., T. J., T. S., R. Š., T. S., D. K., N. Č., A. T. ir J. U.) dėl sprendimo panaikinimo ir įpareigojimo atlikti veiksmus.

Teisėjų kolegija

nustatė:
I.

1. [bookmark: Buk_37][bookmark: Buk_14][bookmark: Buk_18]Pareiškėjai 18 Lietuvos Respublikos piliečių, turinčių rinkimų teisę, iniciatyvinės grupės privalomajam referendumui dėl Lietuvos Respublikos Konstitucijos (toliau – ir Konstitucija) 
23 straipsnio pakeitimo paskelbti (toliau – ir Grupė) koordinatoriai Z. V. ir E. Č. bei Grupės narys G. U. (toliau – ir pareiškėjai) kreipėsi į teismą su skundu, prašydami panaikinti Lietuvos Respublikos vyriausiosios rinkimų komisijos (toliau – ir atsakovas, VRK) 2026 m. liepos 16 d. sprendimą Nr. Sp-59 (toliau – ir Sprendimas) ir skirti papildomą vieną valandą Lietuvos nacionalinio radijo ir televizijos (toliau – ir LRT) eterio radijo ir televizijos (toliau – ir TV) laidose.
2. Pareiškėjai skundą grindžia šiais argumentais:
2.1. [bookmark: Buk_15]Grupė (koordinatorius E. Č.) kreipėsi į VRK su 2026 m. balandžio 29 d. prašymu, kuriame nurodė, kad Lietuvos vyriausiasis administracinis teismas 2026 m. balandžio 29 d. sprendimu administracinėje byloje Nr. eR-8-525/2026 pratęsė piliečių referendumo iniciatyvos 
6 mėnesių terminą papildomomis 6 dienomis (iki 2026 m. rugpjūčio 11 d. 17.00 val.), ir prašė skirti Grupei papildomai po vieną valandą visuomeninio (nacionalinio) radijo ir televizijos eterio laiko padėčiai paaiškinti. VRK 2026 m. gegužės 19 d. raštu Nr. 2-397(2.6) netenkino šio prašymo, bet Lietuvos vyriausiasis administracinis teismas 2026 m. birželio 10 d. sprendimu administracinėje byloje 
Nr. eR-18-442/2026 panaikino šį raštą. Grupė kreipėsi į VRK su 2026 m. liepos 8 d. prašymu, prašydama priimti sprendimą dėl 2026 m. balandžio 29 d. prašymo. VRK 2026 m. liepos 16 d. priėmė Sprendimą, kuriuo netenkino Grupės 2026 m. balandžio 29 d. prašymo.
2.2. Lietuvos vyriausiasis administracinis teismas 2026 m. balandžio 29 d. sprendimu pratęsė piliečių referendumo iniciatyvos vykdymo terminą, nustatęs, kad dėl techninių problemų interneto svetainėje www.rinkejopuslapis.lt, administruojamoje VRK, nebuvo galimybės pasirašyti už referendumo iniciatyvą elektroniniu būdu. Nurodytos techninės problemos tęsiasi ir po 2026 m. balandžio 29 d. teismo sprendimo priėmimo. Grupei yra būtinas papildomas eterio laikas tam, kad piliečiams galėtų paaiškinti teismo nustatytas aplinkybes, trukdžiusias ir trukdančias pasirašyti už referendumo iniciatyvą elektroniniu būdu, bei nurodyti, kaip elgtis susidūrus su trikdžiais interneto svetainėje www.rinkejopuslapis.lt.
2.3. Atsakovas Sprendime nevertino ir nepasisakė dėl Grupės 2026 m. balandžio 29 d. prašyme nurodytų aplinkybių, toks jo elgesys neatitinka gero administravimo reikalavimų. Atsakovas nepagrįstai vadovavosi Lietuvos Respublikos referendumo konstitucinio įstatymo (toliau – ir Referendumo įstatymas) 18 straipsnio 1 dalimi, nes šiuo įstatymu yra sureglamentuotos ne visos piliečių referendumo iniciatyvos vykdymo situacijos, pavyzdžiui, situacijos, kai VRK neužtikrina tinkamo interneto svetainės www.rinkejopuslapis.lt veikimo. Tokiais atvejais ginčas sprendžiamas teisme.
2.4. Papildomo visuomeninio (nacionalinio) radijo ir televizijos eterio laiko skyrimui piliečių referendumo iniciatyvai pristatyti egzistuoja teisminis precedentas – Lietuvos vyriausiojo administracinio teismo sprendimas administracinėje byloje Nr. R-8-520/2022.
2.5. Atsakovas Sprendime nepagrįstai rėmėsi Lietuvos vyriausiojo administracinio teismo 
2026 m. liepos 8 d. sprendimu administracinėje byloje Nr. R-73-1188/2026, nes šioje administracinėje byloje buvo nagrinėjamas ginčas, kilęs tarp Grupės ir VRK dėl papildomo eterio laiko suteikimo visiškai kitu pagrindu, t. y. dėl painiavos, atsiradusios dėl tuo pačiu metu Lietuvos Respublikos Seime (toliau – ir Seimas) vykstančio klausimo dėl patariamojo referendumo dėl to paties klausimo svarstymo.
3. Atsakovas VRK atsiliepime į skundą prašo atmesti pareiškėjų skundą.
4. Atsakovas atsikirtimus į skundą grindžia šiais argumentais:
4.1. [bookmark: Buk_12]VRK, išnagrinėjusi Grupės nario ir koordinatoriaus E. Č. 2026 m. balandžio 29 d. ir 2026 m. liepos 8 d. prašymus, priėmė Sprendimą, kuriuo netenkino prašymų skirti papildomą visuomeninio (nacionalinio) radijo ir televizijos eterio laiką piliečių referendumo iniciatyvai „Dėl Lietuvos Respublikos Konstitucijos 23 straipsnio pakeitimo“ pristatyti.
4.2. [bookmark: Buk_9]Iš Referendumo įstatymo 18 straipsnio 1 dalies teisinio reguliavimo matyti, kad piliečių referendumo iniciatyvai pristatyti per visuomeninį (nacionalinį) radiją ir televiziją skiriama viena valanda eterio laiko. Referendumo įstatymas VRK nesuteikia įgaliojimų savo nuožiūra spręsti dėl visuomeninio (nacionalinio) radijo ir televizijos eterio laiko referendumo iniciatyvai pristatyti trukmės, o administracinės institucijos gali veikti tik įstatymo joms suteiktų įgaliojimų ribose, todėl VRK neturėjo teisinio pagrindo tenkinti E. Č. 2026 m. balandžio 29 d. prašymą.
4.3. Grupei buvo suteiktas vienos valandos visuomeninio (nacionalinio) radijo ir televizijos eterio laikas referendumo iniciatyvai „Dėl Lietuvos Respublikos Konstitucijos 23 straipsnio pakeitimo“ pristatyti, kuriuo Grupė jau pasinaudojo visa įstatymo nustatyta apimtimi.
4.4. Skunde nepagrįstai teigiama, kad VRK turėjo detaliai pasisakyti dėl visų 2026 m. balandžio 29 d. prašyme nurodytų aplinkybių. Referendumo įstatyme nėra numatyta galimybė skirti papildomą radijo ir televizijos eterio laiką piliečių referendumo iniciatyvai pristatyti, todėl nustačius, kad įstatyme nurodytas eterio laikas referendumo iniciatyvai pristatyti jau buvo suteiktas ir juo buvo pasinaudota, jokios aplinkybės (įskaitant aplinkybes, nurodytas skunde) negalėjo turėti įtakos Sprendimo turiniui. Sprendime yra aiškiai nurodyti faktinis ir teisinis pagrindai, todėl pareiškėjų argumentai dėl Sprendimo nemotyvuotumo yra nepagrįsti.
4.5. Sprendime pateiktą Referendumo įstatymo 18 straipsnio 1 dalies aiškinimą ir taikymą patvirtina Lietuvos vyriausiojo administracinio teismo 2026 m. liepos 8 d. sprendimas administracinėje byloje Nr. R-73-1188/2026, kuriame pažymėta, kad „papildomo eterio neskyrimo arba skyrimo referendumo agitacijai atvejai piliečių parašų dėl iniciatyvos rinkimo metu minėtame Referendumo konstituciniame įstatyme nėra įtvirtinti ir suponuojami.“

Teisėjų kolegija

konstatuoja:
II.

5. [bookmark: Buk_39][bookmark: Buk_10][bookmark: Buk_20]Pagal pareiškėjų Z. V., E. Č. ir G. U. šioje byloje paduotame skunde suformuluotus reikalavimus ir nurodytas aplinkybes, dėl kurių turėtų būti tenkinami reikalavimai, esminis bylos dalykas – atsakovo VRK 2026 m. liepos 16 d. sprendimo Nr. Sp-59, kuriuo VRK nusprendė netenkinti Grupės 2026 m. balandžio 29 d. ir 2026 m. liepos 8 d. prašymų skirti papildomai po vieną valandą visuomeninio (nacionalinio) radijo ir televizijos eterio laiko Grupės siūlomo referendumo paskelbimo iniciatyvai pristatyti, pagrįstumas ir teisėtumas. Pareiškėjai skunde suformulavo ir reikalavimą skirti Grupei papildomą vieną valandą LRT eterio radijo ir TV laidose, o teismo posėdyje taip pat suformulavo su šiuo reikalavimu susijusį išvestinį reikalavimą – įpareigoti atsakovą priimti sprendimą per vieną darbo dieną.
6. Pareiškėjai teismo posėdyje pareiškė reikalavimą pratęsti piliečių referendumo iniciatyvos terminą papildomomis 78 dienomis. Pareiškėjai ir tretieji suinteresuoti asmenys teismo posėdyje nurodė argumentus dėl VRK vilkinimo atlikti veiksmus, trukdymo vykdyti piliečių referendumo iniciatyvą ir kt., t. y. argumentus, kurie nėra susiję su šioje byloje skunde pareikštais reikalavimais. Taip pat tretieji suinteresuoti asmenys bylos nagrinėjimo metu reiškė savarankiškus reikalavimus, kurie nėra susiję su pareiškėjų skunde nurodytais reikalavimais. Pareiškėjų ir trečiųjų suinteresuotų asmenų teismo posėdyje pareikšti reikalavimai nenagrinėjami ir dėl jų nepasisakoma.
7. Teisė kreiptis į teismą gali būti įgyvendinama tik įstatymų nustatyta tvarka, t. y. laikantis įstatymuose (šiuo atveju – Lietuvos Respublikos administracinių bylų teisenos įstatyme (toliau – ir ABTĮ) ir Referendumo įstatyme) nurodytų kreipimosi į teismą sąlygų (žr., pvz., Lietuvos vyriausiojo administracinio teismo 2026 m. gegužės 20 d. nutartį administracinėje byloje Nr. eR-17-1188/2026; kt.).
8. [bookmark: n4_32][bookmark: pn4_32][bookmark: n4_33][bookmark: pn4_33]Pagal ABTĮ 24 straipsnio 2 dalies 7 ir 8 punktus, kiekviename skunde pareiškėjas privalo nurodyti savo skundo elementus – skundo dalyką (pareiškėjo reikalavimus) ir pagrindą (aplinkybes, kuriomis pareiškėjas grindžia savo reikalavimą, ir tai patvirtinančius įrodymus), nes pagal pareikštus konkrečius ir aiškius reikalavimus apibrėžiamos administracinės bylos nagrinėjimo ribos. Teisė į teisminę gynybą grindžiama dispozityvumo principu: pareiškėjas, kurio teisės pažeistos, pats sprendžia, ar kreiptis į teismą, ir pats renkasi gynybos būdus. Taigi reiškiami reikalavimai ir aplinkybės, kuriomis grindžiami reikalavimai, turi būti nurodyti būtent skunde, o ne teismo posėdyje. Be to, tretieji suinteresuoti asmenys negali reikšti savarankiškų reikalavimų, kurie nėra pareikšti skunde.
9. Pažymėtina, kad Referendumo įstatymo 22 straipsnis reglamentuoja VRK įgaliojimus organizuojant ir vykdant referendumą, be kita ko, kad VRK: rengia, derina ir tvirtina referendumo agitacijai skirtų radijo ar televizijos laidų rengimo taisykles (6 p); registruoja referendumo agitacijai skirtų radijo ar televizijos laidų dalyvius – referendumo oponentus (7 p.); prižiūri, kaip vykdomas šis įstatymas ir kiti teisės aktai, reglamentuojantys referendumą ir rinkimus, ir juos pažeidusius asmenis traukia atsakomybėn (14 p.); vykdo kitus šiame įstatyme ir kituose įstatymuose nustatytus įgaliojimus (17 p.).
10. Administraciniai teismai nagrinėja skundus dėl Lietuvos Respublikos rinkimų kodekso ar Referendumo įstatymo pažeidimo, taip pat dėl rinkimų komisijų sprendimų (ABTĮ 125 str. ir kt.). Vadovaujantis Referendumo įstatymo 24 straipsnio 1 dalies 3 punktu, grupės nariai, politinės partijos, taip pat jų atstovai ir stebėtojai bei kiti suinteresuoti asmenys VRK sprendimus, kurie buvo priimti iki balsavimo referendume pabaigos, gali skųsti Lietuvos vyriausiajam administraciniam teismui. Nei ABTĮ, nei Referendumo įstatyme nėra įtvirtinta galimybė Lietuvos vyriausiajam administraciniam teismui pačiam, ne konkrečių VRK sprendimų pagrįstumo ir teisėtumo patikros metu, spręsti klausimus, priskirtinus VRK kompetencijai. Šiuo atveju Sprendime nebuvo nagrinėjami klausimai dėl piliečių referendumo iniciatyvos termino (nagrinėjamos bylos kontekste – termino, iki kurio renkami piliečių parašai) pratęsimo bei kiti klausimai.
11. Teisėjų kolegija, spręsdama dėl Sprendimo pagrįstumo ir teisėtumo bei pagrindo skirti Grupei papildomą vieną valandą LRT eterio laiko radijo ir TV laidose, pirmiausia pažymi, kad Lietuvos Respublikos piliečių referendumo teisės įgyvendinimo tvarką, referendumo rūšis, referendumo inicijavimo, paskelbimo, organizavimo ir vykdymo tvarką nustato Referendumo įstatymas (Referendumo įstatymo 1 str. 1 d.).
12. Referendumo įstatymo 18 straipsnio 1 dalyje įtvirtinta, kad piliečių referendumo iniciatyvinės grupės atstovams, Seimo nariams, Lietuvos Respublikos Prezidentui, Ministrui Pirmininkui, ministrams, politinėms partijoms, nevyriausybinėms organizacijoms ir piliečiams suteikiama teisė nemokamai naudotis LRT. Referendumo agitacijai skirtų laidų rengimo taisykles tvirtina, konkrečią LRT laidų trukmę ir laiką nustato VRK, suderinusi su LRT vadovu. Referendumo iniciatoriams ir referendumo oponentams ar jų atstovams skiriama ne mažiau kaip po penkias valandas LRT eterio laiko, iš kurių – ne mažiau kaip 1/4 eterio laiko tarpusavio debatams. Pirmoji valanda visuomeninio (nacionalinio) radijo ir televizijos eterio laiko grupės siūlomo referendumo paskelbimo iniciatyvai pristatyti turi būti skiriama piliečių parašų dėl šios iniciatyvos rinkimo metu ne vėliau kaip per 3 mėnesius nuo grupės įregistravimo dienos. Jeigu grupė tuo pačiu metu referendumui siūlo du arba daugiau skirtingų sprendimų, papildomo visuomeninio (nacionalinio) radijo ir televizijos eterio laiko atskiriems sprendimams neskiriama.
13. Nagrinėjamu atveju nustatyta, kad VRK 2025 m. spalio 23 d. nusprendė įregistruoti 
18 Lietuvos Respublikos piliečių, turinčių rinkimų teisę, iniciatyvinę grupę privalomajam referendumui dėl Konstitucijos 23 straipsnio pakeitimo paskelbti.
14. VRK 2026 m. kovo 10 d. sprendimu Nr. Sp-20 patvirtino LRT laidų, skirtų privalomojo referendumo „Dėl Lietuvos Respublikos Konstitucijos 23 straipsnio pakeitimo“ agitacijai, rengimo taisykles (toliau – ir Taisyklės). Taisyklėse nustatyta, kad Grupės atstovams, Seimo nariams, Lietuvos Respublikos Prezidentui, Ministrui Pirmininkui, ministrams, politinėms partijoms, nevyriausybinėms organizacijoms ir piliečiams suteikiama teisė nemokamai naudotis viešosios įstaigos LRT radijo ir televizijos eteriu Taisyklių nustatyta tvarka (Taisyklių 6 p.). Grupei ir referendumo oponentams, nurodytiems Taisyklių 14 punkte, ar jų atstovams skiriama ne mažiau kaip po penkias valandas LRT radijo ir televizijos eterio laiko, iš jų – ne mažiau kaip 1/4 eterio laiko tarpusavio debatams (Taisyklų 6.1 p.). Pirmoji valanda LRT radijo ir televizijos eterio laiko Grupės siūlomo referendumo paskelbimo iniciatyvai pristatyti turi būti skiriama piliečių parašų rinkimo dėl šios iniciatyvos metu ne vėliau kaip per 3 mėnesius nuo Grupės įregistravimo dienos (Taisyklių 6.2 p.). Kitos keturios valandos LRT radijo ir televizijos eterio laiko turi būti skiriamos tik tuo atveju, jeigu pagal Referendumo įstatymo 15 ir 
16 straipsnių nuostatas Seimas priima nutarimą dėl referendumo iniciatyvinės grupės inicijuoto privalomojo referendumo „Dėl Lietuvos Respublikos Konstitucijos 23 straipsnio pakeitimo“ paskelbimo. Šios valandos Taisyklių 7 punkte numatyta tvarka skiriamos Grupės ir referendumo oponentų, nurodytų Taisyklių 14 punkte, debatams (Taisyklių 6.3 p.).
15. Taisyklių 24 punkte įtvirtinta, kad laidos iniciatyvai pristatyti dalyviai pristato referendumo iniciatyvą, agituoja pasirašyti už iniciatyvą, diskutuoja tarpusavyje, atsakinėja į LRT paskirto laidos vedėjo klausimus.
16. Pagal Taisyklių 22 ir 23 punktus, Grupei buvo skirtas radijo laidos iniciatyvai pristatyti per LRT radiją transliacijos laikas – 2026 m. kovo 26 d. nuo 9.00 val. iki 10.00 val., taip pat televizijos laidos iniciatyvai pristatyti per LRT televiziją transliacijos laikas – 2026 m. balandžio 1 d. nuo 
18.30 val. iki 19.30 val. Byloje nėra ginčo, kad Grupė pasinaudojo skirtu visuomeninio (nacionalinio) radijo ir televizijos eterio laiku siūlomo referendumo paskelbimo iniciatyvai pristatyti.
17. [bookmark: Buk_16]Grupė (koordinatorius E. Č.) kreipėsi į VRK su 2026 m. balandžio 29 d. prašymu, kuriame nurodė, kad administracinėje byloje Nr. eR-8-525/2026 Lietuvos vyriausiasis administracinis teismas nusprendė pratęsti piliečių referendumo iniciatyvos, vykdomos pagal VRK 2025 m. spalio 23 d. sprendimą Nr. Sp-157, 6 mėnesių terminą papildomomis 6 dienomis (iki 2026 m. rugpjūčio 11 d. 17.00 val.), ir prašė dėl terminų pasikeitimo ir dėl to, kad reikia informuoti rinkėjus apie tai, kaip elgtis susidūrus su rinkejopuslapis.lt trikdžiais, dėl kurių teismas pratęsė iniciatyvai skirtą laiką, skirti papildomai po vieną valandą visuomeninio (nacionalinio) radijo ir televizijos eterio laiko Grupės siūlomo referendumo paskelbimo iniciatyvai pristatyti.
18. VRK pirmininkė 2026 m. gegužės 19 d. raštu Nr. 2-397(2.6) netenkino Grupės 2026 m. balandžio 29 d. prašymo. Lietuvos vyriausiasis administracinis teismas 2026 m. birželio 10 d. sprendimu administracinėje byloje Nr. eR-18-442/2026 panaikino šį VRK raštą, nes konstatavo, kad raštas priimtas nekompetentingo subjekto: Grupės vardu pateiktas 2026 m. balandžio 29 d. prašymas yra susijęs su referendumo agitacija, todėl priskirtinas VRK kompetencijai pagal Referendumo įstatymą, dėl kurio turėjo būti priimtas VRK sprendimas kolegialiai.
19. [bookmark: Buk_17]Grupė (koordinatorius E. Č.) kreipėsi į VRK su 2026 m. liepos 8 d. prašymu, kuriame nurodė, kad, teismui panaikinus VRK 2026 m. gegužės 19 d. raštą Nr. 2-397(2.6), liko nepriimtas sprendimas dėl Grupės 2026 m. balandžio 29 d. prašymo, ir prašė nebeatidėliojant viešame VRK posėdyje kolegialiai priimti sprendimą dėl papildomo LRT eterio suteikimo pagal Grupės 2026 m. balandžio 29 d. prašymą.
20. VRK pareiškėjų ginčijamu Sprendimu netenkino Grupės 2026 m. balandžio 29 d. prašymo skirti papildomo visuomeninio (nacionalinio) radijo ir televizijos eterio laiko piliečių referendumo iniciatyvai „Dėl Lietuvos Respublikos Konstitucijos 23 straipsnio pakeitimo“ pristatyti. Sprendimas grindžiamas motyvais, kad Referendumo įstatymas nenumato galimybės referendumo iniciatyvinei grupei skirti papildomą visuomeninio (nacionalinio) radijo ir televizijos eterio laiką referendumo iniciatyvai pristatyti, o Grupė jau pasinaudojo viena valanda visuomeninio (nacionalinio) radijo ir televizijos eterio laiko referendumo iniciatyvai pristatyti.
21. Teisėjų kolegija, nagrinėdama skundo argumentus, kad atsakovas Sprendime nevertino ir nepasisakė dėl Grupės 2026 m. balandžio 29 d. prašyme nurodytų aplinkybių, taip pat, jog šiuo atveju turi būti taikomas teisminis precedentas, pažymi, kad teismams sprendžiant bylas precedento galią turi tik tokie ankstesni teismų sprendimai, kurie buvo sukurti analogiškose bylose, t. y. precedentas taikomas tik tose bylose, kurių faktinės aplinkybės yra tapačios arba labai panašios į tos bylos, kurioje buvo sukurtas precedentas, faktines aplinkybes ir kurioms turi būti taikoma ta pati teisė, kaip toje byloje, kurioje buvo sukurtas precedentas (žr., pvz., Lietuvos Respublikos Konstitucinio Teismo 2007 m. spalio 24 d. nutarimą). Teismas, nagrinėdamas bylas, teisės normas aiškina ir taiko ne a priori (iš anksto; nepatikrinus), o konkrečioje byloje, atsižvelgdamas į konkrečios bylos faktines aplinkybes ir šias siedamas su taikytina teisės norma. Dėl to kiekvienas teismo pateiktas teisės aiškinimas gali ir turi būti suprantamas ir aiškinamas tik konkrečios bylos kontekste, nes šis aiškinimas yra ne aiškinimas a priori, o teismo sprendimo konkrečioje byloje ratio decidendi (sprendimo pagrindas, motyvacija). Taigi tam, kad būtų teisinis pagrindas atsižvelgti į ankstesnėse bylose suformuluotas teisės aiškinimo ir taikymo taisykles, būtina, kad būtų tapačios arba esminių panašumų turėtų tos aplinkybės, kurios buvo suformuluotų teisės aiškinimo ir taikymo taisyklių ratio decidendi, t. y. kad būtų tapačios arba esminių panašumų turėtų tos teisiškai reikšmingos aplinkybės, kurių pagrindu ir buvo suformuluota atitinkama taisyklė (žr., pvz., Lietuvos vyriausiojo administracinio teismo 2026 m. sausio 7 d. sprendimą administracinėje byloje Nr. eA-1395-552/2026; kt.).
22. Seimas 2002 m. birželio 4 d. priėmė Lietuvos Respublikos referendumo įstatymą, kurio paskirtis – nustatyti Lietuvos Respublikos piliečių referendumo teisės įgyvendinimo tvarką, referendumo rūšis, jo inicijavimą, paskelbimą, organizavimą bei vykdymą (Lietuvos Respublikos referendumo įstatymo 1 str. 1 d.). Lietuvos Respublikos Konstitucinis Teismas 2020 m. liepos 30 d. nutarimu pripažino, kad Lietuvos Respublikos referendumo įstatymas (2018 m. gruodžio 20 d. redakcija) prieštarauja Konstitucijai; šis nutarimas oficialiai paskelbtas 2021 m. liepos 1 d. Seimas 2022 m. birželio 23 d. priėmė Lietuvos Respublikos referendumo konstitucinį įstatymą (Referendumo įstatymą).
23. [bookmark: n_16][bookmark: n_19]Atkreiptinas dėmesys į tai, kad Lietuvos vyriausiasis administracinis teismas 2022 m. sausio 20 d. sprendimu administracinėje byloje Nr. R-4-415/2022, nagrinėdamas ginčą dėl VRK atsisakymo pratęsti Piliečių referendumo iniciatyvos, įregistruotos VRK 2021 m. birželio 29 d. sprendimu 
Nr. Sp-170, parašų rinkimo terminą ir suteikti papildomą LRT televizijos ir radijo laiką Piliečių referendumo iniciatyvinės grupės vykdomai veiklai ir susidariusiai išskirtinei situacijai pristatyti, atsižvelgdamas į aplinkybes, dėl kurių teismui teko konstitucinė pareiga ad hoc (šiuo atveju) spręsti dėl teisės spragos laikino sureguliavimo iki Seimas priims naują Lietuvos Respublikos referendumo įstatymą, taip pat į tai, kad dėl proceso atnaujinimo administracinėje byloje Nr. R-11-552/2021 
iki 2021 m. spalio 20 d. nutarties priėmimo buvo susiklosčiusi padėtis, kurioje nebuvo užbaigtas teisminis ginčo nagrinėjimas dėl Piliečių referendumo iniciatyvinės grupės teisės inicijuoti referendumą įgyvendinimo, bei vadovaudamasis prievole teismui taikyti iš Konstitucijos kylančias pareigas vykdyti teisingumą, konstatavo, kad yra pagrindas pratęsti 6 mėnesių terminą piliečių iniciatyvos teisei paskelbti referendumą įgyvendinti ir jį (terminą) skaičiuoti nuo Lietuvos vyriausiojo administracinio teismo išplėstinės teisėjų kolegijos 2021 m. spalio 20 d. nutarties administracinėje byloje Nr. R-14-1062/2021 paskelbimo. Lietuvos vyriausiasis administracinis teismas šiame sprendime nurodė, kad taikomas termino pratęsimas yra išskirtinio reagavimo į susiklosčiusią teisinę padėtį teisinė išraiška, akcentuojant teisinių procesų dėl referendumo teisės įgyvendinimui taikomų taisyklių aiškinimo bei pritaikymo aspektus ir tokio teisės aiškinimo įtaką piliečių teisėms. Lietuvos vyriausiasis administracinis teismas šiuo sprendimu taip pat įpareigojo VRK išspręsti pareiškėjų prašymą dėl papildomo LRT televizijos ir radijo laiko suteikimo Piliečių referendumo iniciatyvinės grupės vykdomai veiklai ir susidariusiai išskirtinei situacijai pristatyti ir dėl jo priimti sprendimą, nustatęs, kad VRK, nusprendusi nepratęsti termino piliečių iniciatyvos teisei paskelbti referendumą įgyvendinti, neišsprendė šio pareiškėjų prašymo.
24. Lietuvos vyriausiasis administracinis teismas pareiškėjų skunde akcentuojamame 2022 m. vasario 21 d. sprendime administracinėje byloje Nr. R-8-520/2022 patikrino, be kita ko, VRK 2022 m. sausio 27 d. sprendimo Nr. Sp-8, priimto vykdant Lietuvos vyriausiojo administracinio teismo 2022 m. sausio 20 d. sprendimą administracinėje byloje Nr. R-4-415/2022, pagrįstumą ir teisėtumą. Šiuo sprendimu VRK skyrė minėtai Piliečių referendumo iniciatyvinei grupei papildomą vieną valandą visuomeninio (nacionalinio) radijo ir televizijos eterio laiko šios grupės organizuojamai iniciatyvai pristatyti piliečių parašų dėl šios iniciatyvos rinkimo metu, tačiau Piliečių referendumo iniciatyvinė grupė teismo prašė pakeisti šį VRK sprendimą (skirti papildomas dvi valandas visuomeninio (nacionalinio) radijo ir televizijos eterio laiko suteikimo Piliečių referendumo iniciatyvinės grupės vykdomai veiklai ir susidariusiai išskirtinei situacijai pristatyti dėl šios iniciatyvos, ir kt.). Lietuvos vyriausiasis administracinis teismas atmetė Piliečių referendumo iniciatyvinės grupės reikalavimą pakeisti VRK 2022 m. sausio 27 d. sprendimą Nr. Sp-8, nes nustatė, kad ši grupė jau pasinaudojo VRK 2021 m. rugsėjo 30 d. sprendimu Nr. Sp-229 nustatytose taisyklėse skirtu laiku pristatyti referendumo iniciatyvą, o vykdant minėtą 2022 m. sausio 20 d. teismo sprendimą pareiškėjo ginčijamais sprendimais papildomai buvo suteiktas LRT laikas Piliečių referendumo iniciatyvinei grupei pristatyti aktualius klausimus, susijusius su organizuojama iniciatyva piliečių parašų dėl šios iniciatyvos rinkimo metu.
25. Nagrinėjamoje byloje susiklosčiusi situacija savo faktinėmis aplinkybėmis nėra tapati administracinėje byloje Nr. R-8-520/2022 nustatytoms faktinėms aplinkybėms. Lietuvos vyriausiasis administracinis teismas 2026 m. balandžio 29 d. sprendimu administracinėje byloje Nr. eR-8-525/2026 pratęsė piliečių referendumo iniciatyvos, vykdomos pagal VRK 2025 m. spalio 23 d. sprendimą 
Nr. Sp-157, 6 mėnesių terminą papildomomis 6 dienomis. Lietuvos vyriausiasis administracinis teismas pratęsė šį terminą, nes nustatė, kad portalas „Rinkėjo puslapis“ nuo 2026 m. kovo 2 d. iki 2026 m. balandžio 7 d. buvo nepasiekiamas atskirais trumpalaikiais ir ilgalaikiais laikotarpiais ir rinkėjai neturėjo galimybės juo naudotis, ir pabrėžė, kad šiuo atveju taikomas termino pratęsimas yra išskirtinis, kadangi susijęs tik konkrečiai su nustatytais sistemos trikdžiais, kurių sistemiškumas daro tiesioginę didelę įtaką piliečių valios išraiškai; teismas, šioje byloje pratęsdamas terminą, reagavo į susiklosčiusią išskirtinę piliečių teisinę padėtį ir jos įtaką piliečių teisėms. Be to, Lietuvos vyriausiasis administracinis teismas neįpareigojo VRK spręsti klausimą dėl papildomo (nacionalinio) radijo ir televizijos eterio laiko suteikimo Grupės vykdomai veiklai pristatyti. Grupė minėtą prašymą VRK pateikė tik po šio teismo sprendimo priėmimo.
26. Nagrinėjamu atveju yra aktualūs Lietuvos vyriausiojo administracinio teismo 2026 m. liepos 8 d. sprendime administracinėje byloje Nr. R-73-1188/2026 pateikti išaiškinimai, kad ankstesnė Lietuvos vyriausiojo administracinio teismo suformuota praktika papildomo eterio suteikimo LRT aspektu buvo suformuota aiškinant iki Referendumo įstatymo įsigaliojimo galiojusį teisinį reguliavimą ir todėl neturi precedento saistomos galios.
27. Teisėjų kolegija, įvertinusi tai, kad pareiškėjų minima Lietuvos vyriausiojo administracinio teismo praktika papildomo eterio laiko suteikimo LRT aspektu buvo suformuota aiškinant iki Referendumo įstatymo įsigaliojimo galiojusį teisinį reguliavimą, be to, nagrinėjamu atveju VRK nebuvo teismo įpareigota išnagrinėti klausimą dėl papildomo (nacionalinio) radijo ir televizijos eterio laiko suteikimo Grupės vykdomai veiklai pristatyti, o piliečių referendumo iniciatyvos parašų rinkimo terminas buvo pratęstas dėl techninių kliūčių pasirašyti elektroniniu parašu ir tik 6 dienomis, nepripažįsta pagrįstais pareiškėjų skundo argumentų dėl administracinėje byloje Nr. R-8-520/2022 suformuoto precedento, kaip pagrindo panaikinti ginčijamą Sprendimą ir tenkinti pareiškėjų skundo reikalavimus.
28. Teisėjų kolegija taip pat pažymi, kad Grupė anksčiau buvo pasikreipusi į VRK dėl papildomo (nacionalinio) radijo ir televizijos eterio laiko suteikimo ir kitais pagrindais, t. y. dėl galimybės pateikti atsikirtimus dėl 2026 m. gegužės 11 d. ,,Žinių radijas“ laidoje „Dienos klausimas“ įvykusios diskusijos apie Lietuvos Respublikos Seimo ruošiamą priimti nutarimą siūlyti kartu su vietos savivaldos rinkimais surengti patariamąjį referendumą, be kita ko, dėl teisės atsiskaityti grynaisiais pinigais įtvirtinimo Konstitucijoje (žr. Lietuvos vyriausiojo administracinio teismo 2026 m. liepos 7 d. sprendimą administracinėje byloje Nr. R-66-968/2026 ir 2026 m. liepos 8 d. sprendimą administracinėje byloje Nr. R-73-1188/2026). Lietuvos vyriausiasis administracinis teismas 2026 m. liepos 8 d. sprendime, tikrindamas VRK 2026 m. birželio 18 d. sprendimo Nr. Sp-44, kuriuo pakartotinai atsisakyta tenkinti Grupės prašymą, pagrįstumą ir teisėtumą, atsakydamas į Grupės argumentus dėl VRK sprendimo motyvų trūkumo, išaiškino Referendumo įstatymo 18 straipsnio 1 dalies nuostatą, 
t. y. nurodė, kad nuostata „Jeigu grupė tuo pačiu metu referendumui siūlo du arba daugiau skirtingų sprendimų, papildomo visuomeninio (nacionalinio) radijo ir televizijos eterio laiko atskiriems sprendimams neskiriama“, kurioje atitinkamai vartojama sąvoka „papildomas eterio laikas“, vertintina kaip vienareikšmė ir aiškintina kaip nustatanti papildomo eterio laiko skyrimo parašų rinkimo metu negalimumą tuo atveju, kai grupė tuo pačiu metu referendumui siūlo du arba daugiau skirtingų sprendimų. Kiti papildomo eterio neskyrimo arba skyrimo referendumo agitacijai atvejai piliečių parašų dėl inciatyvos rinkimo metu Referendumo įstatyme nėra įtvirtinti ir suponuojami. Lietuvos vyriausiasis administracinis teismas šioje byloje nustatė, kad papildomo eterio laiko neskyrimo piliečių parašų rinkimo metu reglamentavimas Referendumo įstatyme neabejotinai neapima nagrinėjamu atveju susidariusios ginčo situacijos. Joje pareiškėjų reikalavimai grindžiami motyvais dėl su VRK kompetencija ir administracinės priežiūros sritimi akivaizdžiai nesusijusios nepriklausomos žiniasklaidos priemonės „Žinių radijas“ diskusijų laidos dalyvių pasisakymais. Lietuvos vyriausiasis administracinis teismas nurodė, kad Grupė jau pasinaudojo viena valanda visuomeninio radijo ir televizijos eterio referendumo inciatyvai pristatyti, todėl VRK, priimdama pareiškėjų skundžiamą sprendimą, neturėjo nei faktinio, nei teisinio pagrindo suteikti pareiškėjams papildomą eterio laiką piliečių parašų rinkimo metu tam, kad privalomojo referendumo iniciatoriai galėtų atsikirsti ar kitaip sureaguoti į žiniasklaidos priemonės „Žinių radijas“ diskusijų laidą, į kurią jie nebuvo pakviesti, ir Seimo narių iniciatyvas parengti ir priimti Seimo nutarimą dėl patariamojo referendumo surengimo kartu su atitinkamais rinkimais.
29. Teisėjų kolegijos vertinimu, atsižvelgiant į aptartą teisinį reguliavimą bei jį aiškinančią naujausią Lietuvos vyriausiojo administracinio teismo praktiką, pagal kurią papildomo eterio skyrimo referendumo agitacijai atvejai piliečių parašų dėl inciatyvos rinkimo metu Referendumo įstatyme nėra įtvirtinti, į tai, kad Grupei jau buvo suteikta viena valanda visuomeninio (nacionalinio) radijo ir televizijos eterio laiko siūlomo referendumo paskelbimo iniciatyvai pristatyti bei Grupė pasinaudojo šiuo eterio laiku (ši aplinkybė jau buvo Lietuvos vyriausiojo administracinio teismo nustatyta administracinėje byloje Nr. R-73-1188/2026 ir nėra ginčijama šioje administracinėje byloje), o 2026 m. balandžio 29 d. prašyme nurodytos aplinkybės, dėl kurių buvo prašoma papildomo LRT eterio laiko, nėra susijusios su Referendumo įstatyme bei Taisyklių 24 punkte įtvirtintais laidos iniciatyvai pristatyti tikslais (pristatyti referendumo iniciatyvą, agituoti pasirašyti už iniciatyvą, diskutuoti tarpusavyje, atsakinėti į LRT paskirto laidos vedėjo klausimus), darytina išvada, kad atsakovas neturėjo faktinio ir teisinio pagrindų nagrinėti ir vertinti šiame prašyme nurodytas aplinkybes, dėl kurių prašoma papildomo LRT eterio laiko.
30. Kaip minėta, 2026 m. balandžio 29 d. prašyme buvo nurodyta, kad reikalinga skirti papildomai po vieną valandą visuomeninio (nacionalinio) radijo ir televizijos eterio laiko Grupės siūlomo referendumo paskelbimo iniciatyvai pristatyti dėl to, kad administracinėje byloje Nr. eR-8-525/2026 Lietuvos vyriausiasis administracinis teismas nusprendė pratęsti piliečių referendumo iniciatyvos, vykdomos pagal VRK 2025 m. spalio 23 d. sprendimą Nr. Sp-157, 6 mėnesių terminą papildomomis 6 dienomis (iki 2026 m. rugpjūčio 11 d. 17.00 val.), ir dėl to reikia informuoti rinkėjus apie tai, kaip elgtis susidūrus su rinkejopuslapis.lt trikdžiais, dėl kurių teismas pratęsė iniciatyvai skirtą laiką. Teisės aktuose nėra nustatyta, kad visuomeninio (nacionalinio) radijo ir televizijos eterio laikas turi būti skirtas informuoti rinkėjus apie teismų priimtus sprendimus, taip pat apie tai, kaip yra vykdomas parašų rinkimas, ir pan. Tiek 2026 m. balandžio 29 d. prašyme bei skunde, tiek ir teismo posėdyje nebuvo nurodytos išskirtinės (ekstraordinarios) aplinkybės, dėl kurių Grupei turėtų būti sudaryta teisės aktuose nenustatyta galimybė dar kartą LRT pristatyti referendumo iniciatyvą ir vykdyti agitaciją.
31. Teisėjų kolegija, išnagrinėjusi susiklosčiusią situaciją (be kita ko, piliečių referendumo inciatyvos 6 mėnesių terminas buvo pratęstas tik 6 dienomis; termino pratęsimo priežastis – techniniai trikdžiai interneto svetainėje www.rinkejopuslapis.lt, dėl kurių piliečiai atskirais trumpalaikiais ir ilgalaikiais laikotarpiais negalėjo ja naudotis), įvertinusi pareiškėjų teismo posėdyje išsakytus  paaiškinimus, dėl kurių reikalingas papildomas LRT eterio laikas, 2026 m. balandžio 29 d. prašyme nurodytas aplinkybes, dėl kurių buvo prašoma papildomo LRT eterio laiko, konstatuoja, kad pareiškėjų argumentai, jog atsakovas Sprendime nepagrįstai nepasisakė dėl Grupės 2026 m. balandžio 29 d. prašyme nurodytų aplinkybių ir toks jo elgesys neatitinka gero administravimo reikalavimų, nėra teisiškai pagrįsti.
32. Apibendrindama išdėstytus motyvus, teisėjų kolegija sprendžia, kad pareiškėjų skunde ir teismo posėdyje nurodytos aplinkybės nesudaro faktinio ir teisinio pagrindų panaikinti Sprendimą, skirti Grupei papildomą vieną valandą LRT eterio radijo ir TV laidose bei įpareigoti atsakovą priimti sprendimą per vieną darbo dieną, todėl skundas netenkinamas.
33. Kadangi galutinis teismo procesinis sprendimas yra priimtas ne pareiškėjų naudai, netenkinamas pareiškėjų prašymas priteisti bylinėjimosi išlaidų atlyginimą (ABTĮ 40 str. 1 d.).

Vadovaudamasi Lietuvos Respublikos administracinių bylų teisenos įstatymo 21 straipsnio 1 dalies 3 punktu, 88 straipsnio 1 punktu ir 126 straipsnio 1 dalimi, teisėjų kolegija

nusprendžia:

[bookmark: Buk_40][bookmark: Buk_11][bookmark: Buk_21]Pareiškėjų Piliečių referendumo iniciatyvinės grupės koordinatorių Z. V., E. Č. ir Piliečių referendumo iniciatyvinės grupės nario G. U. skundą atmesti.
Sprendimas neskundžiamas.

